
  Nr. TMI2024-777/15.01.2024
REFERAT DE APROBARE A PROIECTULUI DE HOTĂRÂRE
privind împuternicirea Comisiei de negociere cu terții a Consiliului Local al Municipiului Timișoara pentru negocierea închirierii imobilului situat în Timişoara, str. Martir Leontina Bînciu nr.5, în care se desfășoară activitatea Grădiniţei cu Program Prelungit nr.19, arondată la Grădiniţa cu Program Prelungit nr. 33, pe o perioadă de minim patru luni

1. Descrierea situației actuale:

Grădiniţa cu Program Prelungit nr.19 fără personalitate juridică, este arondată la Grădiniţa cu Program Prelungit nr.33, cu personalitate juridică şi îşi desfăşoară activitatea în imobilul situat în Timişoara, str. Martir Leontina Bînciu nr. 5 care a fost retrocedat cu Dispoziţia nr.1661/15.06.2006, emisă în baza Legii nr.10/2001.
Întrucât după retrocedare, municipalitatea nu a dispus de un alt spațiu în aceeași zonă pentru mutarea grădiniței, în baza hotărârilor Consiliului Local au fost încheiate contracte de închiriere succesive pe câte un an, cu o chirie negociată de către Comisia de negociere cu terții a Consiliului Local în cuantum de 4100,00 euro/lună. Sumele pentru plata chiriei au fost asigurate de la bugetul local -cap 65.02A.03.01 “Învăţământ Preşcolar” titlul II "Bunuri şi servicii" art. 20.30.04 "Chirii".
Contractele de închiriere au fost încheiate între proprietarul imobilului, unitatea de învățământ, în calitate de chiriași și Municipiul Timișoara prin primar în calitate de ordonator principal de credite.

Începând cu data de 13.04.2022, nu a mai fost încheiat un nou contract de închiriere, întrucât Comisia de negociere cu terții a Consiliului Local și proprietarul imobilului dl Wiedner Wolfgang prin Av. Răzvan Mihalcea Alexandra nu au căzut de acord cu privire la modificarea cuantumul unei noi chirii. 
În procesul verbal al Comisiei de negociere cu tertii din 08.06.2023, se notează că reprezentanta proprietarului, d-na av. Răzvan Mihalcea Alexandra a precizat faptul că încheierea unui nou contract de închiriere se va realiza după plata contravalorii lipsei de folosință.
La momentul actual, contravaloarea lipsei de folosință a imobilului începând cu  data de 24.11.2022 până în prezent nu a fost achitată.
Proprietarul imobilului dl Wiedner Wolf prin BEJA Popa Ovidiu Ștefan și Roșu Dan Cătălin a procedat la executarea silită dosarul execuțional nr. 66/ex/2033.
În 13 noiembrie 2023, conducerii Grădiniței cu Program Prelungit nr. 33 i s-a comunicat prin Biroul Executorilor Judecătorești Asociați, Popa Ovidiu-Ștefan și Roșu Dan-Cătălin faptul că proprietarul a formulat o cerere de executare silită pentru realizarea obligației de evacuare a imobilului-clădire situat pe str. Martir Leontina Bânciu, nr. 5. Executarea silită a obligației de a elibera imobilul a avut termen până în 4 ianuarie 2024.

De asemenea, conducerea Grădiniței cu Program Prelungit nr.33, prin adresa cu nr. 29/15.01.2024, înregistrată la ASEMT sub nr. ASEMT2024-98/15.01.2024 ne-a adus la cunosțință că pentru perioada 23.11.2022-31.01.2024 are o chirie restantă de 237.214,00 lei, pentru folosința imobilului din str. Martir Leontina Bînciu, nr. 5 și a solicitat sprijinul pentru obținerea unui nou contract de închiriere. La momentul actual, municipalitatea nu dispune de un alt spațiu autorizat pentru relocare imediată a Grădiniței cu Program Prelungit nr. 19. 

2. Concluzii:

Având în vedere cele de mai sus și ținând cont, considerăm necesară și oportună promovarea proiectului de hotărâre privind împuternicirea Comisiei de negociere cu terții a Consiliului Local al Municipiului Timișoara pentru negocierea închirierii imobilului situat în Timişoara, str. Martir Leontina Bînciu nr.5 în care se desfășoară activitatea Grădiniţei cu Program Prelungit nr.19, arondată la Grădiniţa cu Program Prelungit nr. 33, pe o perioadă de minim patru luni și îl supunem spre dezbatere și aprobare Consiliului Local al Municipiului Timișoara. 

